KOMISIJOS SPRENDIMAS
2005 m. lapkričio 25 d.
iš dalies keičiantis Sprendimą 2003/322/EB dėl tam tikrų maitlesių paukščių lesinimo tam tikromis 1 kategorijos medžiagomis
(pranešta dokumentu Nr. C(2005) 4521)
(autentiški tik tekstai ispanų, graikų, prancūzų, italų ir portugalų kalbomis)
(2005/830/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 23 straipsnio 2 dalies d punktą,
kadangi:
(1)
2003 m. gegužės 12 d. Komisijos sprendimas 2003/322/EB, įgyvendinantis Europos Parlamento ir Tarybos reglamentą (EB) Nr. 1774/2002 dėl tam tikrų maitlesių paukščių lesinimo tam tikromis 1 kategorijos medžiagomis (2) nustato tam tikrų valstybių narių leidimų lesinti tam tikrų nykstančių arba saugomų rūšių maitlesius paukščius išdavimo sąlygas.
(2)
Laikantis šio sprendimo nuostatų ir siekiant sumažinti užkrečiamos spongiforminės encefalopatijos (USE) plitimo grėsmę, galvijų, avių ir ožkų skerdena, kurią ketinama panaudoti lesinimui, prieš tai turi būti ištirta, ar ji nėra užkrėsta USE, ir turi būti gautas neigiamas rezultatas.
(3)
Siekiant sudaryti geresnes galimybes nykstančioms arba saugomoms rūšims gauti maisto, lesinimui naudojamų skerdenų tyrimų reikalavimus reikia suderinti su 2001 m. gegužės 22 d. Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (3), reikalavimais, tuo pačiu apribojant tirtinų avių ir ožkų skerdenų dalį.
(4)
Draudimas lesinimui naudoti skerdenas, užkrėstas USE, išlieka.
(5)
Todėl reikėtų atitinkamai iš dalies pakeisti Sprendimą 2003/322/EB.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 2003/322/EB priedo B dalies 3 skyriaus b punktas pakeičiamas taip:
„b)
užtikrinti, kad galvijų skerdena ir bent 4 % avių ir ožkų skerdenos, kurią ketinama panaudoti lesinimui, prieš tai buvo ištirta pagal USE monitoringo programą, atliktą laikantis Reglamento (EB) Nr. 999/2001 III priedo nuostatų, ar ji nėra užkrėsta USE, ir gautas neigiamas rezultatas; ir“.
2 straipsnis
Šis sprendimas taikomas nuo 2005 m. gruodžio 1 d.
3 straipsnis
Šis sprendimas skirtas Graikijos Respublikai, Ispanijos Karalystei, Prancūzijos Respublikai, Italijos Respublikai, Kipro Respublikai ir Portugalijos Respublikai.
Priimta Briuselyje, 2005 m. lapkričio 25 d.